《赛龙谣寄陈倅校书兼呈黄堂》
宋代·刘宰

重光协洽之岁夏四月，朱方不雨川源竭。
田家汲井灌新秧，绠短瓶羸汗流血。
太守尤民一念深，欲决银河起伏险。
弥月驱驰偏群祀，云卷碧霄呈象纬。
闻说南洲有蛰龙，百年水旱资神功。
民言直彻九天上，丝纶屡下恩光重。
来往瞻言三百里，别乘亲行古无此。
洁蠲牢醴荐芬馨，愿借英灵一瓢水。
瓢水英灵亦何在，精诚自与神明会。
炎官叱驭正当空，丰隆已驾随飞盖。
归轩暮扣古城闉，霈泽朝均千里外。
秧田得雨变青青，麦田流水迷沟塍。
击壤欢呼纷老稚，惭愧今年又丰岁。
典衣沽酒赛神龙，一饱權舆神所赐。
神龙肸蠁意已傅，似言此赐非予专。
一瓢汲水能回天，多谢紫府瀛洲仙。
瀛洲仙人笑挥手，龙不言功我何有。
祗今千骑拥朱轮，即是商家大旱作霖人。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。